
A napközbe iktatott alvás hatása különböző emlékezeti rendszerek működésére

Egyre több bizonyíték szól amellett, hogy az alvás szerepet játszik különböző emlékezeti rendszerek működésben, viszont számos kérdés még vita tárgyát képezi, például, hogy a napközbe iktatott alvás vajon ugyanolyan hatékony lehet-e, mint az éjszakai pihenés? Ezért kutatásunk célja, annak vizsgálata, hogy a rövid idejű, napközbe iktatott alvás milyen hatással van a deklaratív és nem-deklaratív emlékezeti rendszerek működésére. A vizsgálatban összesen 60 ember vett részt. A kísérleti és a kontrollcsoportot 30-30 fő alkotta, akiket két részre osztottunk: 15-15 főnél vizsgáltuk a deklaratív emlékezetet, 15-15 főnél pedig a nem-deklaratív emlékezeti működést. A kísérleti csoportok a tesztfelvételt követően 1 órát aludhattak, amit EOG segítségével ellenőriztünk, a kontrollcsoport ugyanezt az időt ébrenléttel töltötte. A 60 perces késleltetést követően ismét leteszteltük a csoportokat. A deklaratív emlékezeti teljesítményt szólista-tanulással mértük, a nem-deklaratív emlékezeti működést pedig ASRT (Alternáló Szeriális Reakcióidő) feladattal. A deklaratív emlékezeti működés esetén a kísérleti csoport, akik a két tesztfelvétel között aludhattak szignifikánsan jobb eredményt értek el az újratesztelés során, mint a kontrollcsoport, akik ugyanezt az időt filmnézéssel töltötték. A nem-deklaratív emlékezet esetén nem találtunk szignifikáns különbséget a két csoportban a késleltetés során bekövetkező konszolidáció mértékében. A késleltetést követően az alvásra kért csoport ébredés utáni motoros tanulási teljesítménye szignifikánsan rosszabb volt a kontrollcsoporténál. Eredményeink alapján tehát akár már egy napközbe iktatott, rövid idejű alvás is szerepet játszik a több figyelmet igénylő deklaratív emlékezeti működésben, míg a kevesebb figyelmet igénylő területek működésében nem vagy csak kevésbé involvált. Emellett az alvás után közvetlenül bekövetkező tanulás hatékonysága az alvási inercia hatása miatt csökkenhet.



